google/wiki40b huggingface dataset:
Anna Nilsson

Anna Nilsson (s. 18. kesäkuuta 1981) on ruotsalainen jalkapalloilija, joka toimii hyökkääjänä QBIK:ssa. Hän teki neljä maalia joukkueelleen 2006 vuoden runkosarjassa ja kaksi maalia 2007-2008 runkosarjassa. Hän on pelannut seuraavissa joukkueissa: QBIK (kasvattajaseura), IFK Skoghall ja QBIK.
Saksan keisarikunnan laivasto

Saksan keisarikunnan laivasto (saks. Kaiserliche Marine) oli keisarillisen Saksan meripuolustuksesta vastannut puolustushaara vuodesta 1871 vuoteen 1919.
Frederick Wollaston Hutton

Kapteeni Frederick Wollaston Hutton, FRS (16. marraskuuta 1836 Gate Burton, Lincolnshire – 27. lokakuuta 1905 merellä) oli englantilainen luonnontieteilijä.
Hutton kävi Southwell Grammar Schoolia ja Meriakatemian Gosportissa Hampshiressä. Hän opiskeli tieteitä King's Collegessa Lontoossa ennen kuin hänet komennettiin Royal Welch Fusiliers-joukkoihin ja hän osallistui Krimin sotaan ja Sepoykapinan kukistamiseen Intiassa 1857–1858. Hän palasi Englantiin 1860 ja ryhtyi opiskelemaan geologiaa Sandhurstissa. Samana vuonna hänet valittiin Geological Society of Londonin jäseneksi. 1861 hän laati arvostelun The Geology-lehteen Charles Darwinin Lajien synnystä (The Origin of Species). Koko elämänsä ajan Hutton oli Darwinin teorioiden tulkitsija ja Darwin kirjoitti hänelle kiitoskirjeen.
Hutton avioitui Annie Gouger Montgomerien kanssa 1863 ja luopui sotilasurastaan 1866. Hän matkusti vaimonsa ja kahden lapsensa kanssa Uuteen-Seelantiin, missä heille syntyi vielä neljä lasta. He asuivat Waikatossa, missä Hutton yritti pitää toiminnassa pellavatehdasta, mutta luovutti ja siirtyi takaisin geologian pariin. Hän liittyi Geological Survey of New Zealandin jäseneksi 1866 ja 1874 hänestä tuli Otagon provinssigeologi. 1877 hänestä tuli vastaperustetun Otagon yliopiston luonnontieteiden professori ja hän sai myös kuraattorin toimen museosta. 1880 Huttonista tuli Canterbury Collegen biologian professori ja hänet valittiin Royal Societyn jäseneksi 1892. Seuraavana vuonna hänestä tuli Canterburyn museon kuraattori. Hänet valittiin Royal Australasian Ornithologists Unionin puheenjohtajaksi ja New Zealand Instituten puheenjohtajaksi.
Hutton kuoli merellä paluumatkalla Englannista ja hänet haudattiin mereen Kapkaupungin edustalla. Hänen kunniakseen perustettiin Hutton Memorial Medal and Research Fund, joka myönnetään Uuden-Seelannin eläimistön, kasviston tai geologian hyväksi tehdystä tieteellisestä työstä.
Hutton selitti ensimmäisenä Uuden-Seelannin luonnonhistoriaa luonnonvalintateorian avulla. Hän nimesi linnuista muun muassa kalliotöyhtöpingviinin (Eudyptes chrysocome) alalajin filholi.
Lumilapio

Lumilapio on lumikolaa pienempi pääosin lumenluontiin tarkoitettu lapio. Nimestään huolimatta sitä voi käyttää muihinkin töihin. Lumilapiot ovat kookkaita vanerista, metallista (lähinnä alumiini) tai muovista tehtyjä lapioita. Muovisissa lumilapioissa voi olla metallinen vahviste.
4. miinalaivue

4. miinalaivue (lyhenne 4. MILV, aik. 4. MiLv) oli Suomen merivoimien Saaristomeren meripuolustusalueeseen kuuluva joukkoyksikkö, jonka tehtävänä oli kehittää ja ylläpitää miinasodankäyntivalmiutta. Miinalaivueessa koulutettiin miinantorjuntaa. 4. miinalaivue lakkautettiin puolustusvoimauudistuksen yhteydessä 1. tammikuuta 2015.
Miinalaivue sijaitsi Turun Pansiossa.

Alukset

Laivueen aluskantaan kuuluivat uuteen miinantorjuntaluokkaan kuuluva miinantorjunta-alus MHC Katanpää ja MHC Purunpää ja tuleva sisaralus MHC Vahterpää.

Historia

Laivue tunnettiin aikaisemmin nimellä Saattajalaivue (SaattLv).
Kaarinan VPK

Kaarinan VPK on vapaaehtoinen sopimuspalokunta Turussa. Se toimii Kirkkotiellä Nummenmäessä. Yhdistys perustettiin vuonna 1899. Kaarinan VPK toimii Varsinais-Suomen aluepelastuslaitoksen sopimuspalokuntana.
Kaarinan VPK sai 2009 Palosuojelurahaston innovaatiopalkinnon innovaatiosta ”Kokonaisvaltainen vesihuoltotoiminta Varsinais-Suomen pelastuslaitoksen alueella”.

Kalusto

T81 - Sammutus- ja Pelastusyksikkö (Scania 114G, vm. 1999)

T83 - Säiliöyksikkö (Scania P380, vm. 2009)

T87 - Miehistönkuljetusyksikkö (VW Transporter, vm. 2005)

T871 - Miehistönkuljetusyksikkö (Chevy Van, vm. 1990)

T88 - Erikoisyksikkö, Vesihuolto (Scania P360 4x4, vm 2013)
Pommerin provinssi

Pommerin provinssi oli osa Preussia vuosina 1815–1945. Provinssin pinta-ala oli 39 197 neliökilometriä vuonna 1939. Vuonna 1925 sen asukasluku oli 2,22 miljoonaa, kun vuoden 1905 väestönlaskennassa asukkaita oli 1,68 miljoonaa. Provinssin pääkaupunki oli Stettin, jonka asukasluku oli noin 220 000 vuonna 1905.
Andienkoskikara

Levinneisyys

Andienkoskikaraa tavataan Etelä-Amerikassa Venezuelasta Ecuadorin ja Perun kautta Bolivian keskiosiin. Sen on kuvattu olevan melko yleinen, mutta laikuttaisesti levinnyt. Lajin kannankehitys on vakaa, ja se on luokiteltu elinvoimaiseksi.
Riku Pitkänen

Ura

Pitkänen on Suolahden Urhon kasvatti. Hän siirtyi C-juniori-ikäisenä JYPiin. Pitkänen ylsi seurassa joukkueensa sisäisen maalipörssin voittoon kaudella 2006–2007 C-nuorten SM-sarjan runkosarjassa kahdeksalla osumallaan Mikko Salmion kanssa sekä kaudella 2007–2008 B-nuorten I-divisioonan runkosarjassa 20 osumallaan. Hän voitti kauden 2010–2011 päätteeksi A-nuorten Suomenmestaruuden.
Kaudeksi 2011–2012 Pitkänen siirtyi try-outin kautta vuoden mittaisella sopimuksella Mestis-joukkue JYP-Akatemiaan. Hänen tulokaskautensa toi siellä 42 runkosarjaottelussa tehot 7+8=15. Kaudella 2012–2013 Pitkänen oli JYP-Akatemian toiseksi paras pistemies Oula Palveen jälkeen tehoilla 14+17=31. Kaudella 2013–2014 hän nousi joukkueen kapteenistoon ja oli Akatemian paras pistemies ja syöttäjä tehoilla 16+23=39. Pitkänen siirtyi kaudeksi 2014–2015 vuoden mittaisella sopimuksella Mikkelin Jukureihin. Hän voitti kauden päätteeksi Mestiksen-mestaruuden.
Kaudeksi 2015–2016 Pitkänen Mestis-joukkue KeuPa HT:hen SM-liigajoukkue Rauman Lukon 1+1-vuotisella sopimuksella kiinnittämänä sopimuspelaajana. Hän teki pääsarjadebyyttinsä Lukossa Mestarien liigassa 27. elokuuta 2015 sveitsiläistä Fribourg-Gottéronia vastaan. SM-liigadebyyttinsä Pitkänen teki runkosarjan avauskierroksella 11. syyskuuta 2015 paikallisvastustaja Porin Ässiä vastaan. Hän sai ottelussa jääaikaa 5.52 minuuttia. Pitkänen pelasi kauden aikana Lukon liigajoukkueessa kaikkiaan yhden runkosarja- ja kolme CHL-ottelua. Hän pelasi suurimman osan kaudestaan KeuPassa.
Pitkänen palasi kaudeksi 2016–2017 vuoden mittaisella sopimuksella JYP-Akatemiaan. Siirron taustalla oli myös hänen liikuntatieteiden opintonsa Jyväskylän yliopistossa. Pitkänen nimettiin JYP-Akatemian kapteeniksi. Hän voitti joukkueen sisäisen piste- ja syöttöpörssin tehoilla 11+26=37. Akatemian kausi päättyi kuitenkin putoamiseen Suomi-sarjaan ja tämän myötä koko joukkueen toiminnan lopettamiseen.
Kaudeksi 2017–2018 Pitkänen siirtyi vuoden mittaisella sopimuksella Tanskan Metal Ligaenin Herning Blue Foxiin. Hän voitti pudotuspeleissä joukkueen sisäisen tehotilaston lukemalla +8. Pitkänen voitti kauden päätteeksi hopeaa. Kaudeksi 2018–2019 hän siirtyi samassa sarjassa pelaavan Rødovre Mighty Bullsin riveihin.

Muuta

Pitkäsen serkku Petri pelaa maalivahtina KeuPa HT:n Mestis-joukkueessa. Serkukset pelasivat siellä samaan aikaan kaudella 2015–2016 sekä aiemmin JYPin junioreissa.
Riku Pitkänen harrasti lapsena Suolahden Urhossa myös painia, hiihtoa ja yleisurheilua sekä jalkapalloa, jonka hän lopetti C-juniori-ikäisenä siirryttyään JYPiin.
Norgėlai

Norgėlai on kylä Raseiniain kunnallispiirissä, Kaunasin läänissä, läntisessä Liettuassa. Vuonna 2001 kylässä asui 744 asukasta.
Hitomi Yoshizawa

Elokuvat

2002: Pinch Runner
2002: Tokkaekko
2003: Koinu Dan no Monogatari, Que? hayaku nihongo wo oshiete kudasai (?????????)

TV-Draamat

2002: おれがあいつであいつがおれで (Ore ga Aitsu de Aitsu ga Ore de)
2002: はいからさんが通る (Haikara-san ga Tooru)
2004: もっと恋セヨ乙女 (Motto Koiseyo Otome)
2007: 新幹線ガール (Shinkansen Girl)
Samuli Sainio

Samuli Sainio (31. tammikuuta 1971 Kemi – 30. kesäkuuta 2019 Obertsdorf, Saksa) oli suomalainen media-alan yrittäjä ja tuottaja. Sainio aloitti toimittajana vuonna 1990 Kemissä aloittaneessa Radio Ankkurissa. Sittemmin hän työskenteli Kiss FM:llä, Radio Cityssä ja Ylellä, viimeisimpänä Radio Nostalgiassa. Sainio kuoli polkupyöräonnettomuudessa saamiinsa vammoihin Obertsdorfissa Saksassa. Hän oli kuollessaan 48-vuotias.
Jürgen Damm

Seurajoukkueura

Damm aloitti uransa Primera División de Méxicon Estudiantes Tecosissa, joka putosi kuitenkin kaudeksi 2012-2013 Meksikon toiseksi korkeimmalle sarjatasolle. Yhteensä Damm pelasi seurassa 20 ottelua onnistumatta maalinteossa. Heinäkuussa 2013 Damm siirtyi lainasopimuksella Meksikon pääsarjan CF Pachucaan. Kaudella 2013-2014 hän pelasi sarjan jokaisessa pelissä. Heinäkuussa 2014 Pachuca osti Dammin itselleen. Damm on pelannut seuran paidassa myös CONCACAF Champions Leaguessa.

Maajoukkueura

Damm valitsi maajoukkueekseen Saksan sijasta Meksikon. Hän debytoi Meksikon jalkapallomaajoukkueessa maaliskuussa 2015 ystävyysottelussa Ecuadoria vastaan tultuaan vaihdosta kentälle.

Muuta

Damm olisi voinut valita maajoukkueekseen myös Saksan, sillä hänen isoisänsä on syntynyt siellä. Dammin nimi on myös saksalaisperäinen.
Jürgen Dammin yksi suurista vahvuuksista on nopeus. Maaliskuussa 2015 tehdyssä meksikolaistutkimuksessa selvisi, että Damm kuljettaa palloa 35,23 kilometrin tuntivauhtia. Nopeampi on ainoastaan Real Madridin Gareth Bale.
Ray Luzier

Rummut

Ray Luzierin käyttämät rummut muuttuvat usein hieman sen yhtyeen tyylin mukaan, jonka kanssa hän soittaa. Tällä hetkellä hänellä on käytössään Pearl-rummut, Sabian-symbaalit, Remo-rumpupäät, DW-laitteistot, Vic Firth -työkalut ja Factory Metal Percussion -symbaalit.
Tryptofaanihydroksylaasi

Tryptofaanihydroksylaasi (TPH) on selkärankaisilla esiintyvä entsyymi. Se katalysoi reaktiota, jossa tryptofaani muutetaan 5-hydroksitryptofaaniksi, joka on serotoniinin esiaste. TPH2-geeni säätelee ihmisellä serotoniinipitoisuutta vaikuttamalla tryptofaanihydroksylaasin tuotantoon. Entsyymi on erityisen aktiivinen aivojen raphetumakkeessa. Tryptofaanihydroksylaasin toiminnalle välttämättömiä koentsyymejä ovat tetrahydrobiopteriini ja Fe²⁺-ioni.
Alppinaakka

Koko ja ulkonäkö

Alppinaakka on väritykseltään musta. Sillä on punaiset jalat ja keltainen, lyhyehkö, suora nokka. Se on noin 36–39 senttimetrin mittainen ja sen siipien kärkiväli on noin 65–74 senttimetriä. Se painaa keskimäärin noin 210 grammaa. Sukupuolet ovat samannäköisiä.
Aikuiset alppinaakat sulkivat täydellisesti pesinnän jälkeen loppukesällä.

Levinneisyys

Alppinaakat pesivät Euroopassa ja Aasiassa pääasiassa vuoristoseuduilla. Alalaji graculus pesii Etelä-Euroopassa ja mahdollisesti Marokossa, Kaukasuksella ja Pohjois-Iranissa. Alalaji digitatus (Hemprich & Ehrenberg, 1833) pesii Etelä-Turkissa ja Levantista Lounais-Iraniin. Alalaji forsythi (Stolickza, 1874) pesii Keski-Aasiassa Afganistanista Himalajalle ja Keski-Kiinaan. Euroopassa elää 260 000–620 000 yksilöä ja lajin kanta on elinvoimainen. Lajia ei ole tavattu Suomessa.

Elinympäristö

Alppinaakkaa tavataan vuoristoseuduilta. Alppinaakka välttää rannikkoseutuja, joita läheinen laji alppivaris suosii. Alppinaakka suosii puolestaan korkeita vuoristoja, joihin alppivaris ei juurikaan nouse. Alppinaakkaa on tavattu jopa yli 8 000 metrin korkeudesta Himalajalta.

Lisääntyminen

Laji tekee pesänsä tavallisesti kallionkielekkeelle tai -syvänteeseen, toisinaan rakennukseen. Pesä on löyhästi kasattu risuista, juurista, kuiduista ja sammalista, ja se on vuorattu karvoilla, juurilla, ruohoilla ja höyhenillä. Naaras munii 3–5, joskus 6 munaa. Muna painaa keskimäärin 14,1 grammaa. Muninta 1–2 päivän välein. Haudonta-aika on 18–21 päivää, vain naaras hautoo. Naaras lämmittää poikasia kolme päivää. Molemmat emot ruokkivat poikasia oksentamalla ruokaa kurkkupussistaan. Poikaset ovat lentokykyisiä noin kuukauden ikäisinä.

Ravinto

Alppinaakan ravintoa ovat kesäaikaan erityisesti hyönteiset (heinäsirkat sekä perhosten ja kovakuoriaisten toukat) ja talviaikaan marjat ja ruoantähteet, joita löytyy hiihtokeskusten lähettyviltä. Monet yksilöt kesyyntyvät niin, että syövät kädestä. Se syö myös linnunmunia ja -poikasia, liskoja, pikkujyrsijöitä, siemeniä ja viljaa.
Rajoitettu rationaalisuus

Rajoitettu rationaalisuus (tai rajoittunut rationaalisuus, engl. Bounded rationality) on käyttäytymistaloustieteessä yksilön päätöksentekoa kuvaava konsepti. Rajoitettu rationaalisuus tarkoittaa sitä, että ihmisen rationaalista eli optimaalista valintaa päätöksentekotilanteissa rajoittavat saatavilla olevan informaation rajallisuus, päätöksentekijän rajalliset kognitiiviset kyvyt sekä päätöksentekoon käytettävissä oleva rajoitettu aika. Inhimilliset taloudelliset toimijat voivat siis järkevistä pyrkimyksistään huolimatta olla monella tavalla rajoitetusti rationaalisia (ks. Prospektiteoria). Vaikka päätöksenteon kannalta kaikki tarpeellinen informaatio olisikin saatavilla, ei päätöksentekijällä välttämättä ole kapasiteettia prosessoida tätä informaatiota optimaalisen valinnan löytämiseksi.
Teorian isänä pidetään Herbert Simonia, joka esitti konseptin kirjassaan ”Models of Man” vuonna 1957.
On oleellista havaita, ettei kyseessä ole varsinaisesti rationaalisuuden vastakohta. Siksi käsitettä ei tulekaan sekoittaa irrationaalisuuteen.
ALSAT-1

Alsat-1 on ensimmäinen Algerian avaruusjärjestön kehittämä satelliitti, joka laukaistiin avaruuteen 28. marraskuuta 2002. 
Se on mikrosatelliitti, jonka toteutuksessa englantilainen Surrey Satellite Technology-yritys toimi ohjaavana tahona. Satelliitin kokoa kuvaa sen 92 kg massa ja 240 W sähköteho. Se on 60 cm särmäinen kuutio. Aluksella on oma kylmäkaasutrusteri, joka mahdollistaa 560-640 km korkean kiertoradan tarkemman ylläpidon kuin ilman propulsiota. 
Se kuvaa kahdella ESIS-kameralla (Extended Swath Imaging System) kolmella taajuudella. Kuvan resoluutio on 32 metriä. Satelliitin muistikapasiteetti on 9 Gbit.

Alsat-2-satelliitit

Algeria on toteuttanut Alsat-2A- ja Alsat-2B-satelliitit, joiden laukaisusta Intiasta jouduttiin käymään neuvoteluita Yhdysvaltain kanssa yhdysvaltalaisen satelliittitekniikan vienninrajoitussäännöstän vuoksi, koska satelliiteissa on Yhdysvalloissa valmistettuja komponentteja.  Näin siitä huolimatta, että Intia on viime vuosina saanut eräillä aloilla "suosituimmuusaseman" Yhdysvaltain kaupassa lähinnä siksi, että yhdysvaltalaiset yritykset pyrkivät Intian ase- ja ydinvoimarakennusmarkkinoille.
Alsat-2 laukaistiin intialaisella PSLV-kantoraketilla 12. heinäkuuta 2010 matalalle kiertoradalle.
Saitō Makoto

Saitō Makoto (13. marraskuuta 1858 Mizusawa – 26. helmikuuta 1936 Tokio) oli japanilainen amiraali ja poliitikko. Hän toimi Korean kenraalikuvernöörinä vuosina 1919–1927 ja 1929–1931 sekä Japanin pääministerinä vuosina 1932–1934.
Saitōn isä oli Mizusawan klaaniin kuulunut samurai Mutsun provinssista. Saitō valmistui Japanin keisarillisesta laivastoakatemiasta vuonna 1879. Hänet lähetettiin vuonna 1884 Yhdysvaltoihin suorittamaan lisäopintoja, ja hän toimi siellä muutamia vuosia Japanin laivastoattaseana. Palattuaan Japaniin vuonna 1888 Saitō työskenteli laivaston pääesikunnassa. Hän sai komentajakapteenin arvon vuonna 1893. Kiinan–Japanin sodan aikana 1894–1895 Saitō oli risteilijä Akitsushiman ja sen jälkeen Itsukushiman päällikkönä. Hänet ylennettiin vuonna 1897 komentajaksi ja 1900 kontra-amiraaliksi.
Saitō oli vuodesta 1898 Japanin apulaismeriministerinä, mitä tehtävää hän hoiti myös Venäjän–Japanin sodan aikana. Hän oli varsinaisena meriministerinä peräkkäisissä hallituksissa vuosina 1906–1914. Ministerinä hän pyrki laajentamaan Japanin laivastoa. Hän sai paronin (danshaku) aatelisarvon vuonna 1907 ja amiraalin sotilasarvon 1912. Sekaannuttuaan Siemens-skandaaliin Saitō joutui vuonna 1914 eroamaan hallituksesta ja siirtymään muutamaksi vuodeksi reserviin. Vuonna 1919 hänet kuitenkin nimitettiin miehitetyn Korean kenraalikuvernööriksi. Saitō pyrki kehittämään Korean siviilihallintoa pelkän sotilashallinnon sijasta. Hän sai vuonna 1925 varakreivin (shishaku) aatelisarvon. Saitō osallistui Japanin edustajana vuoden 1927 Geneven kansainväliseen aseidenriisuntakonferenssiin, jossa hän kuului täysivaltaisen komiteaan. Hän oli vuosina 1927–1929 Japanin valtakunnanneuvoston jäsenenä, minkä jälkeen hän palasi vielä kahdeksi vuodeksi Korean kenraalikuvernööriksi.
Kun pääministeri Inukai Tsuyoshi sai surmansa äärioikeistolaisten laivaston upseerien vallankaappausyrityksessä toukokuussa 1932, arvostettu vanhempi valtiomies Saionji Kinmochi ehdotti Saitōa uudeksi pääministeriksi. Saitōn nimityksellä pyrittiin lepyttämään politiikkaan sekaantunut armeijan johto, joka halusi hallitukseen upseereita poliittisten puolueiden sijaan. Saitōn pääministerikaudella Japani siirtyi uhmakkaampaan ulkopolitiikkaan tunnustamalla diplomaattisesti kiistanalaisen Mantšukuon nukkevaltion ja eroamalla Kansainliiton jäsenyydestä. Saitōn hallitus joutui eroamaan Teijin-yhtiöön liittyneen lahjusskandaalin vuoksi vuonna 1934, minkä jälkeen hänet nimitettiin keisarilliseksi sinetinhaltijaksi. Äärikansallismieliset upseerit salamurhasivat 77-vuotiaan Saitōn uudessa vallankaappausyrityksessä helmikuussa 1936.
Taio Cruz

Taio Cruz (s. 23. huhtikuuta) on brittiläinen laulaja-lauluntekijä ja tuottaja. Hän on kirjoittanut ja tuottanut kappaleita muun muassa Britney Spearsille, Justin Timberlakelle, Justin Bieberille ja Pussycat Dollsille. Vuonna 2008 Cruz julkaisi debyyttialbuminsa nimeltään Departure. Lokakuussa 2009 hän julkaisi toisen albuminsa nimeltä Rokstarr, joka sisältää hänen menestyneimmän kappaleensa "Break Your Heart". Kappale oli ykkösenä sekä Ison-Britannian että Yhdysvaltain singlelistalla. Maaliskuussa 2010 hän julkaisi "Break Your Heart" -kappaleen debyyttisinglenään Yhdysvalloissa.
Kahden ensimmäisen albuminsa välissä ja niiden jälkeen Cruz on tehnyt kappaleita Cheryl Colelle, Keshalle, Alexandra Burkelle, Brandy Norwoodille ja Sugababesille.

Departure (2008-2009)

Cruzin albumi Departure julkaistiin Britanniassa 17. maaliskuuta 2008. Cruz on tuottanut ja kirjoittanut albumin kappaleet itse. Menestyssinglejen johdosta levy-yhtiön pomo Simon Cowell pyysi Cruzia kirjoittamaan ja tuottamaan kappaleita Alexandra Burkelle, Leona Lewisille ja Shayne Wardille. Syksyllä 2008 Cruz lähti Philadelphiaan työskentelämään Yhdysvaltalaisen tuottajan Jim Beanzin kanssa uutta musiikkia Britney Spearsille, Brandy Norwoodille ja Justin Timberlakelle. Häntä kysyttiin myös Anastacian ja Sugababesin seuraaville albumeille.

Rokstarr (2009-)

Cruz esiintyi Tinchy Stryderin läpimurto-singlellä "Take Me Back", joka sijoittui kolmanneksi Britannian singlelistalla. Tämän jälkeen hän työskenteli toisen albuminsa kanssa, alkuperäiseltä nimeltään T.W.O. (This Way Out), mutta jonka nimeksi muutettiin Rokstarr. Albumi julkaistiin 12. lokakuuta 2009. Albumin ykkössingle "Break Your Heart" julkaistiin 14. syyskuuta 2009 ja se nousi ykkössijalle Britanniassa, jolla se pysyi kolme viikkoa ja top 10:ssä kuusi viikkoa. Cruz on tehnyt myös JLS -yhtyeen uutta vielä nimeämätöntä albumia.

Rokstarr (tuotesarja)

1. syyskuuta 2009 julkaistiin Rokstarr-niminen tuotesarja, jonka Cruz keksi. Sarjaan kuuluu asusteita, kuten aurinkolaseja ja vaatteita. Muusikot, kuten Fightstar, Shontelle, Keri Hilson ja Kelly Rowland ovat käyttäneet Rokstarr-vaatteita.
Youri Mulder

Ura pelaajana

Mulder pelasi juniorina SDO Bussumissa ja AFC Ajaxissa. Ammattilaisena hän aloitti uransa FC Twentessä 1990. Kolmen kauden jälkeen Mulder jätti enschedeläisseuran ja siirtyi Saksan Bundesliigassa pelanneeseen FC Schalkeen.
Schalkessa Mulder pelasi kaikkiaan yhdeksän kauden ajan. Hän oli voittamassa gelsenkircheniläisseuralle UEFA Cupia 1997, kun finaalissa kaatui FC Internazionale Milano. Lisäksi Mulder voitti Kuninkaansinissä kaksi Saksan cupin mestaruutta. Hän lopetti uransa kauden 2001–02 jälkeen 33-vuotiaana.
Alankomaiden maajoukkueessa Mulder pelasi 9 maaottelua ja teki niissä kolme osumaa. Hän debytoi marraskuussa 1994 Tšekkiä vastaan. Usein polvivaivoista kärsinyt Mulder oli mukana Alankomaiden joukkueessa EM-kisoissa 1996. Hän lopetti maajoukkueuransa ystävyysotteluun Marokkoa vastaan huhtikuussa 1999.

Peliuran jälkeen

Peliuransa jälkeen Mulder on työskennellyt kommentaattorina hollantilaisella tv-kanavalla. Hän on myös toiminut kommentaattorina FIFA 07 -pelin hollanninkielisessä versiossa.
Kaudella 2007–08 Mulder suoritti valmentajantutkinnon ja toimi FC Twenten hyökkääjävalmentajana. Huhtikuussa 2008 hän siirtyi FC Schalken organisaatioon Michael Büskensin aisapariksi. Kaksikko luotsaa Schalkea Bundesliigakauden loppuun Mirko Slomkan potkujen jälkeen. Mulder jatkaa uraansa kesällä 2008 uuden Schalke-luotsin Fred Ruttenin apulaisvalmentajana. Hän joutui jättämään tehtävänsä kauden 2008/09 jälkeen Felix Magathin tultua seuran päävalmentajaksi.
Jippo

Historia

Jippo syntyi syksyllä 2001 Ratanoiden ja Joensuun Pallon (JiiPee) fuusiona. Edeltäjäseuroista Ratanat oli perustettu vuonna 1980 ja JiiPee nimellä Rantakylän Peli-Toverit (RPT) vuonna 1981. Molempien sarjataso kaudella 2001 oli Kakkonen. JiiPeellä kausia sarjassa oli yhteensä viisi, ja se oli ollut Joensuun menestynein seura Karelian Pallon (Karpalo) pudottua alasarjoihin 1980-luvun puolivälissä.
Vuosina 2002–2005 Jippo pelasi Kakkosta. Syksyllä 2004 joukkue oli lähellä nousua Ykköseen, mutta hävisi rangaistuspotkukilpailussa ratkaisevan karsintaottelun Atlantikselle. Seuraavalla kaudella joukkue kuitenkin onnistui nousemaan Ykköseen.
Jippo pelasi ensimmäisen kautensa Ykkösessä vuonna 2006. Joukkue kävi välillä nousupaikoillakin ja sijoittui lopulta viidenneksi. Vuonna 2007 joukkue kärsi alkukaudesta loukkaantumisista, mutta sijoittui hyvän loppukauden ansiosta Ykkösen sarjataulokossa yhdeksänneksi.
Jipon päävalmentajaksi palkattiin vuoden 2007 lopussa englantilainen Mark Dziadulewicz, joka on aiemmin toiminut AC Oulun valmennustehtävissä. Entinen valmentaja Jarmo Korhonen siirtyi KPV:n peräsimeen. Kaudella 2008 Jippo pelasi erinomaisen syyskauden. Lopulta joukkue sijoittui Ykkösen sarjataulukossa viidenneksi kamppaillen parhaimmillaan jopa noususta Veikkausliigaan. Dziadulewiczin johdolla Jippo vajosi putoamiskamppailuun hyvän kauden 2008 jälkeen säilyttäen seuraavina kahtena vuonna vain vaivoin paikkansa ykkösessä. Kauden 2010 jälkeen Dziadulewicz sai tehdä tilaa päävalmentajana Joensuuhun palanneelle Korhoselle. 
Kausi 2011 oli ikimuistoinen kotiotteluistaan. Jippo hävisi vain yhden kotiottelun, voittaen koitoksista viisi ja pelaten kuusi kertaa tasan. Joukkue sijoittui sarjan kahdeksanneksi 6 voitolla, 12 tasapelillä ja 6 tappiolla. Kauden loppu oli faneille katkeransuloinen - Jippo varmisti sarjapaikkansa, mutta samalla uutisoitiin Mikko Ikosen, Hans Ekroosin ja Jaakko Reposen lopettavan uransa. Kauden jälkeen Ykkösen joukkuemäärää pienennettiin 13:sta kymmeneen. Jippo onnistui säilyttämään sarjapaikkansa vielä 2012 ja 2013, napaten molemmilla kausilla kahdeksannen sijan (2013 kabinettipäätöksellä). Kaudelle 2014 Mika Lähderinne korvasi Jarmo Korhosen Jipon valmentajana. Joukkue sijoittui yhdeksänneksi, ja pelasi kauden 2015 Kakkosessa, Mark Dziadulewiczin palatessa valmentajaksi. Sieltä Jippo putosi suoraan Kolmoseen kaudeksi 2016. 
Kaudella 2017 Jippo voitti Jouni Lehtimäen alaisuudessa Kolmosen Itä- ja Keski-Suomen lohkon ja nousi seuraavaksi kaudeksi takaisin Kakkoseen. Jippo sijoittui kaudella 2018 Kakkosen A-lohkon kolmanneksi. Kauden 2018 lopussa Jippo julkisti Jussi Leppälahden korvaavan Jouni Lehtimäen seuran päävalmentajana.

Juniorit

Jipolla on junioritoimintaa kymmenessä ikäluokassa. Toiminnassa on mukana lähes 450 junioria ja nappulaa. 
Tunnetuin Jipon kasvatti on Liverpoolin juniorijoukkueeseen siirtynyt Lauri Dalla Valle. Samassa ikäluokassa pelannut Johannes Mononen teki vuonna 2009 sopimuksen Veikkausliigassa pelaavan Tampere Unitedin kanssa.